supplicatie van jannen steffens inhoudende hoe dat
in octobri anno xvc eenen tzestich op eenen maendach
snachts naeden twelff uren twee oft drye persoonen
wesende opde strate zyn comen zeer cloppen ende $$ysschen
opde deure vanden huyse daerinne woenende was jacques
woude sangere van st. goedelen zoe dat sekere
jonghe dochtere aldaer bynnen wesende ende dyen
avont ondertrouwt zynde metten voirs. suppliant
vuyt hueren slaep onder ontspranck ende vraeghde van
deur huere venstere wat zy luyden begeerden waerop
twee persoonen buyten huyse staende omtrent de
deuren seyden int walsche dat zy wilden licht
hebben ende nyettegenstaende dat die voirs.
jonghe dochtere hun gaff vier antwoirde dat zy
egheen vier en hadde seyde deen totten anderen clopt
styff ende spraeken totte voirs. jonghe
dochtere dese oft dyergelycke woerden gheeff ons
licht oft wy sullen met steenen opte venstere
worpen dwelck hoirende die voirs. suppliant
doentertyt wesende bynnen denselven huyse zoe hy
dyen avont daer was blyven slaepen seyde totten
voirs. persoonen int walsche dathy soude besien
oft zy luyden voer thuys cloppen souden al oft zy
voer een bordeel waeren ende alsoe die voirs. persoonen
buyten wesende daernae noch even wel bleven cloppende
ende die suppliant in zyn hemde geganen van zynder
cameren om vuyten huyse te loopen waeraff
die voirs. jonghe dochte tselve hoirende ende tselve
geerne beleth hadde den persoonen op strate wesende
heeft geadverteert tot hun roepende aende venstere
dat zy van daer gaen souden op datter egheen gevecht
en soude geschieden zoe dat doen deen vande twee
persoonen te weeten wylen jacques goudatrt gequetst
int been met zyn rappieren die geclopt hadden
ewech liep opweerts ende dandere bleeff voere die
deure staende ende die voirs. suppliant alsoe in zyn
hemde vuytgegaen zynde heeft eenen vande voirs.
twee persoonen te weetene jacques goudart
gequetst int been met zyn rappiere die hy
met hem genomen hadde ende hy alsoe wederomme
in huys gecommen endde des anderen daghes wordde
die voirs. jacques goudart gedraghen int
gasthuys van st. jans bynnen dese stadt daer
hy sekere daghen gelegen hebbende opden xiiiie dach
der selve maent voer notaris ende getuyghen
heeft verclaert dat hy dyen suppliant vergaff
de voirs. quetsure $$$ dat tvoirs. combat
oft vechterye was toegecomen deur zyn schult
den suppliant daeromme ontlastende vander
selver quetsure ende corts daernae is hy van
levende lyve ter doot gecomen wyens siele godt
$ genadich zy tot groot leetwesen ende ongenuchte
des suppliants die hem vresende riguer van justicien
in desen onsen lande nyet en soude int oepenbaere
derren ghenen sonder ierst verworven te hebbene
onse gratie ende opene brieven van remissien ons om
deselve oitmoedelyck biddende waerom zoe eest
dat wy de saken voirscrevenen overgemerckt geneycht
wesende ter beeden des voirs. jans steffens suppliants
ende willende den selven in dit stuck prefereren gratie
ende misericordie voir strangheyt ende rigeur van rechte
hebben hem suppliant inden gevalle als boven quyt
geschouden vergeven ende geremitteert schelden quyte
vergeven ende remitteren vuyt sunderlinger gratien
by desen onsen brieve tfeyt ende ongeval boven
geruert mitsgaders alle offencien ende bruecke
corporelle ende criminelle daerinne hy hem overmits
ende vuyt saken van tgeene des voirs. is tegen ons
onse hoocheyt ende justicie eenichssins mach
hebben ontgaen ende mesdraghen ende hebben
hem dyen aengaende wedergestelt ende gerestitueert
stellen weder ende restitueren tot zynen goeden
name fame ende geruchte in onsen voirs.
lande van brabant ende van overmaze ende
allen anderen onsen landen ende heerlicheyden
ende tot zynen onverbuerden goeden indien hy eenige
onder ons heeft gelyck ende in alder manieren
als hy was voer de toecompste vanden voirs. feyte
imponerende hierop een eeuwich gezwych onsen
procureur generael in brabant onsen amptman
van bruessele ende allen anderen onsen justicieren
ende officieren wye zy syn satisfactie ende beternisse
ierst ende voer al gedaen der partye geinteresseerde
indien die noch nyet gedaen en zy ende eenighe daertoe
staet civile alleenlyck behoudelyck dat die voirs.
suppliant gehouden zal zyn tvoirs. feyt tegen ons te
beteren civilyck nae gelegentheyt vander saken ende
faculteyt van zynen goeden met oick tebetaelene
die redelycke costen van justicien hieromme alreede
gedaen ende te doene allet ter taxatien ende moderatien
van onsen lieven ende getrouwen die cancellier
ende luyden van onsen raide in brabant die
wy daertoe gecommitteert hebben ende bevelen dien selven
onsen cancellier ende radsluyden dat voere hen
geroepen deghene die daerom behoiren geroepen
te zyne zy procederen wel ende deughdelyck
ter verificatie ende interinemente van desen ende
totter taxatien ende moderatien vande voir amende
ende costen van justicien alsoe zy sullen vynden
behoirende welck interinement die voirs. suppliant
gehouden zal zyn te versueckene ende hem in
persoone te presenteren in onsen voirs. raide bynnen
zesse maenden naestcomende opte pene van te
verbeuren deffect van desen ende dat gedaen ende
deselve civile boete ende costen van justicien
getaxeert ende betaelt zynde in handen vanden
gheenen dyen dat behoiren zal zy onse
voirs. procureur generael in brabant amptman van bruessele
ende alle andere onse rechteren justicieren ende officieren
jegewoirdighe ende toecomende dyen dat aengaen zal
mogen huere h stedehouderen ende eenyegelyck van hen
besundere zoe hem toebehoiren zal doen laten ende
gedooghen den voirs. suppliant van deser onser jegewoirdiger
gratien ende remissien ende van alle dinhouden van desen inder
vuegen ende manieren voere verhaelt rustelyck
vredelyck volcomelyck ende eeuwelyck genyeten ende
gebruycken sonder hem te doene oft oft te laeten
geschieden nu noch in toecomende tyden eenich
hinder letsel oft moyenisse aen lyve noch aen
goeden ter contrarien maer indien zyn lyff
oft eenighe van zynen onverbeurde goeden daerom
gevangen gearresteert becommert oft beleth waere
dat zy die setten ende stellen oft doen setten ende
stellen terstont ende sonder vertreck tot geheelder
ende volcomender delivrancie want ons alsoe
gelieft ende ten eynde dat dit goet vast ende
gestadich blyve tot eeuwighen daghen zoe
hebben wy onsen zegel hieraen doen hanghen
behoudelyck in anderen dinghen onsen rechte
ende eenenyegelycken dessyns in allen gegeven
in onser stadt van bruessele den inde
maent van julio int jaer onsheeren
duysent vyffhondert vyffentzestich
van onsen rycken van spaengnien sicillien ende tx
ende van napels txii opde plycke stont
gescreven byden coninck ende geteeckent $
facuwez visa recepta
gecollationeert ende bevonden concorderende
met zynen originale by my
$facuwez$